Document ID: 32018D0402

Reference:
15.3.2018
BG
Официален вестник на Европейския съюз
L 72/20
РЕШЕНИЕ (EC) 2018/402 НА КОМИСИЯТА
от 13 март 2018 година
за създаване на Европейската консултативна група за Европейския орган по труда
(текст от значение за ЕИП и за Швейцария)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, и по-специално член 46, член 48, член 53, параграф 1, член 62 и член 91, параграф 1 от него,
като има предвид, че:
(1)
В речта си за състоянието на Съюза от 2017 г. (1) председателят Юнкер предложи да се създаде Европейски орган по труда с цел укрепване на справедливостта на вътрешния пазар и осигуряване на прилагането на всички правила на ЕС относно трудовата мобилност по справедлив, прост и ефективен начин.
(2)
На 13 март 2018 г. Комисията предложи да се създаде Европейски орган по труда (2), който да подпомага държавите членки и Комисията при улесняването на достъпа на физическите лица и на работодателите до информация относно техните права и задължения, както и до съответните услуги в ситуации на трансгранична трудова мобилност, да подпомага сътрудничеството между държавите членки при трансграничното прилагане на съответното законодателство на Съюза, както и да посредничи и да улеснява намирането на решения в случай на трансгранични спорове или на смущения на пазара на труда.
(3)
Следва да бъде създадена консултативна група, която да съветва и подпомага Комисията за бързото създаване и бъдещото функциониране на Европейския орган по труда и чието наименование следва да бъде Европейска консултативна група за Европейския орган по труда (наричана по-нататък „Групата“). Въпреки че не участва в законодателния процес, водещ до приемането на предложението за регламент за създаването на Европейски орган по труда, Групата следва да спомогне да се поставят основите за създаването на Европейския орган по труда.
(4)
Групата следва, по-специално, да съдейства за обмена на добри практики и опит относно сътрудничеството в сферата на трансграничната трудова мобилност и координацията на системите за социална сигурност, които могат да бъдат доразвити от Европейския орган по труда, както и да разглежда общи въпроси, принципни въпроси и практически проблеми, възникващи при прилагането на съответното законодателство на Съюза. Групата следва също така да помогне за набелязването на начини за сътрудничество и за участие на съответните съществуващи органи, включително агенции на ЕС, с цел създаването и доброто функциониране на Европейския орган по труда.
(5)
Групата следва да се председателства от Комисията (ГД „Трудова заетост, социални въпроси и приобщаване“) и да се състои от представители на високо равнище на органите на държавите членки, социалните партньори на равнището на ЕС, Европейската фондация за подобряване на условията на живот и труд (Eurofound), Европейския център за развитие на професионалното обучение (Cedefop), Европейската фондация за обучение (ETD) и Европейската агенция за безопасност и здраве при работа (EU-OSHA). Социалните партньори на равнището на Съюза следва да представляват поравно професионалните съюзи и организациите на работодателите.
(6)
На държавите от Европейската асоциация за свободна търговия (ЕАСТ) и на Агенцията на Европейския съюз за сътрудничество в областта на правоприлагането (Европол) следва да бъде предоставен статут на наблюдател.
(7)
Групата следва да си сътрудничи със съществуващи структури в областта на трудовата мобилност и координацията на социалната сигурност.
(8)
Следва да се определят правила за оповестяването на информация от страна на членовете на Групата и наблюдателите в нея.
(9)
Личните данни следва да се обработват в съответствие с Регламент (ЕО) № 45/2001 на Европейския парламент и на Съвета (3).
(10)
Настоящото решение следва да се прилага до създаването на Европейския орган по труда,
ПРИЕ НАСТОЯЩОТО РЕШЕНИЕ:
Член 1
Предмет
Създава се Европейска консултативна група за Европейския орган по труда (наричана по-нататък „Групата“).
Член 2
Задачи
Групата съветва и подпомага Комисията (ГД „Трудова заетост, социални въпроси и приобщаване“) за бързото създаване и бъдещото функциониране на Европейския орган по труда.
По-специално задачите на Групата са:
а)
да улеснява сътрудничеството между националните органи и заинтересованите страни и да предоставя консултации на Комисията относно бързото създаване и бъдещото оперативно функциониране на Европейския орган по труда;
б)
да разглежда общи въпроси, принципни въпроси и практически проблеми, възникващи във връзка с прилагането на законодателството на Съюза относно трансграничната мобилност на работната сила и координацията на системите за социална сигурност и тяхното отражение върху дейностите на Европейския орган по труда;
в)
да обменя мнения и да установи най-добри практики и примери за добро сътрудничество в областта на трансграничната трудова мобилност и на координацията на системите за социална сигурност с цел развиването на дейностите на Европейския орган по труда;
г)
да набелязва начини за сътрудничество и за участие на съществуващи органи, включително децентрализирани агенции на ЕС, с цел създаването и доброто функциониране на Европейския орган по труда.
Член 3
Членство
1.   Групата се състои от:
—
по един представител от всяка държава членка;
—
шест представители на социалните партньори на равнището на Съюза, които представляват поравно професионалните съюзи и организациите на работодателите;
—
по един представител от всяка агенция на ЕС в областта на заетостта и социалните въпроси.
2.   Членовете предлагат свои представители на високо равнище и са длъжни да гарантират, че техните представители предоставят експертен опит на високо равнище.
3.   Представителите се назначават в срок от 30 дни от датата на влизане в сила на настоящото решение. Представителите могат да бъдат придружавани от експерти.
4.   Членовете, които вече не са в състояние да допринасят ефективно за разискванията на експертната група, които според съответната служба на Комисията (ГД „Трудова заетост, социални въпроси и приобщаване“) не отговарят на условията, определени в член 339 от Договора за функционирането на Европейския съюз, или които подадат оставка, престават да бъдат канени за участие в заседанията на Групата и могат да бъдат заменени за оставащата част от мандата си.
Член 4
Председател
Групата се председателства от представител на Комисията (ГД „Трудова заетост, социални въпроси и приобщаване“).
Член 5
Функциониране
1.   Групата действа по искане на Комисията (ГД „Трудова заетост, социални въпроси и приобщаване“) в съответствие с хоризонталните правила (4).
2.   Групата заседава поне три пъти годишно. Заседанията на Групата обикновено се провеждат в сградите на Комисията.
3.   Комисията (ГД „Трудова заетост, социални въпроси и приобщаване“) осигурява секретариата. Длъжностни лица от други служби на Комисията, които проявяват интерес към работата на Групата, могат да участват в заседанията на Групата.
4.   Със съгласието на Комисията (ГД „Трудова заетост, социални въпроси и приобщаване“) Групата може, с обикновено мнозинство на своите членове, да реши обсъжданията ѝ да бъдат открити.
5.   Протоколът от обсъжданията по всяка точка от дневния ред и по изразените от Групата становища е съдържателен и пълен. Протоколът се изготвя от секретариата под отговорността на председателя.
6.   Групата приема своите становища, препоръки или доклади с консенсус.
7.   Участието на експерти на Европейския парламент в работата на Групата е уредено с точка 15 и приложение I от Рамковото споразумение за отношенията между Европейския парламент и Европейската комисия (5).
Член 6
Поканени експерти
Комисията (ГД „Трудова заетост, социални въпроси и приобщаване“) може да покани експерти със специфични експертни познания по даден въпрос от дневния ред, които да вземат участие в работата на Групата само по този въпрос.
Член 7
Наблюдатели
1.   На държавите от Европейската асоциация за свободна търговия (ЕАСТ) и на Агенцията на Европейския съюз за сътрудничество в областта на правоприлагането (Европол) се предоставя статут на наблюдател в съответствие с хоризонталните правила чрез пряка покана.
2.   Наблюдателите определят свои представители.
3.   Председателят може да разреши на представителите на наблюдателите да участват в разискванията на Групата и да предоставят експертни знания. Те обаче не участват във формулирането на препоръки или съвети на Групата.
Член 8
Процедурен правилник
По предложение на Комисията (ГД „Трудова заетост, социални въпроси и приобщаване“) и със съгласието ѝ, както и в съответствие с хоризонталните правила, Групата приема с обикновено мнозинство на своите членове свой процедурен правилник въз основа на стандартния процедурен правилник за експертните групи.
Член 9
Професионална тайна и работа с класифицирана информация
Членовете на Групата, техните представители и поканените експерти и наблюдатели са обвързани със задължението за опазване на професионална тайна, което по силата на Договорите и правилата за тяхното прилагане важи за всички членове на институциите и техните служители, а така също и с правилата на Комисията относно сигурността по отношение на защитата на класифицираната информация на Съюза, предвидени в решения (ЕС, Евратом) 2015/443 (6) и (ЕС, Евратом) 2015/444 на Комисията (7). Ако те не спазват тези задължения, Комисията може да предприеме всички подходящи мерки.
Член 10
Прозрачност
1.   Групата се регистрира в Регистъра на експертните групи към Комисията и други подобни органи („Регистъра на експертните групи“).
2.   Що се отнася до състава на Групата, в Регистъра на експертните групи се публикуват следните данни:
а)
името на държавата членка;
б)
името на социалните партньори; оповестява се представляваният интерес;
в)
наименованието на агенциите в областта на заетостта и социалните въпроси;
г)
името на наблюдателите, включително имената на третите държави.
3.   До всички съответни документи, включително дневния ред, протоколите и представените от участниците материали, се предоставя достъп чрез публикуването им в Регистъра на експертните групи или чрез връзка от Регистъра към специален уебсайт, на който може да се намери информацията. Достъпът до тези специални уебсайтове не трябва да е обвързан с изискване за регистриране на потребителите или с някакво друго ограничение. По-специално дневният ред и други свързани с работата документи се публикуват своевременно преди заседанието, а протоколите се публикуват своевременно след заседанието. Изключения от публикуването се предвиждат само в случаите, при които се смята, че оповестяването на даден документ би засегнало защитата на обществен или частен интерес съгласно член 4 от Регламент (ЕО) № 1049/2001 на Европейския парламент и на Съвета (8).
Член 11
Разходи за заседанията
1.   Участниците в дейностите на Групата не получават възнаграждение за извършваните от тях услуги.
2.   Пътните и дневните разходи на участниците в дейностите на Групата се възстановяват от Комисията. Възстановяването се извършва в съответствие с действащите в Комисията разпоредби и в рамките на наличните бюджетни кредити, отпуснати на службите на Комисията по време на годишната процедура за разпределение на ресурсите.
Член 12
Прилагане
Настоящото решение влиза в сила в деня на публикуването му в Официален вестник на Европейския съюз.
То следва да се прилага до създаването на Европейския орган по труда.
Съставено в Страсбург на 13 март 2018 година.
За Комисията
Председател
Jean-Claude JUNCKER
(1)  Речта за състоянието на Съюза от 2017 г. е на разположение на адрес: https://ec.europa.eu/commission/state-union-2017_bg
(2)  COM(2018) 131.
(3)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).
(4)  C(2016) 3301, член 13, параграф 1.
(5)  ОВ L 304, 20.11.2010 г., стр. 47.
(6)  Решение (ЕС, Евратом) 2015/443 на Комисията от 13 март 2015 г. относно сигурността в Комисията (ОВ L 72, 17.3.2015 г., стр. 41).
(7)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на ЕС (ОВ L 72, 17.3.2015 г., стр. 53).
(8)  Регламент (ЕО) № 1049/2001 на Eвропейския парламент и на Съвета от 30 май 2001 година относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43).

Summary:
Създаване на Европейската консултативна група за Европейския орган по труда
Създаване на Европейската консултативна група за Европейския орган по труда
 
РЕЗЮМЕ НА:
Решение (ЕС) 2018/402 — създаване на Европейската консултативна група за Европейския орган по труда
КАКВА Е ЦЕЛТА НА ТОВА РЕШЕНИЕ?
С него се създава Европейската консултативна група, която трябва да консултира и подпомага Европейската комисия при създаването и функционирането на Европейския орган по труда (ELA).
ОСНОВНИ АСПЕКТИ
Комисията внесе предложение за създаване на Европейски орган по труда на 13 март 2018 г. Целта на този орган е да насърчава справедливостта на вътрешния пазар на ЕС и на взаимното доверие в рамките на него, като гарантира, че правилата на ЕС в областта на трудовата мобилност се прилагат по справедлив, лесен и ефективен начин. Той има три специфични цели:да помага на физически лица и работодатели да получат достъп до информация относно техните права и задължения в областта на трудовата мобилност и относно координацията на системите за социалната сигурност (общи правила на ЕС за защита на социалноосигурителните права на физическите лица, когато се движат в рамките на ЕС, Исландия, Лихтенщайн, Норвегия и Швейцария), както и достъп до съответните услуги;  да подпомага сътрудничеството между националните органи при трансграничното прилагане на законодателството на ЕС, включително да опростява съвместните и съгласуваните инспекции (като например в случаите, когато е възможно различни държави да организират едновременни инспекции);  да посредничи и да помага за разрешаването на спорове между национални органи или в случай на нарушения на функционирането на пазара на труда (например преструктуриране на дружества), засягащи няколко държави.  Това предложение е също така част от реализирането на Европейския стълб на социалните права, който има за цел насърчаване на по-добри условия на труд и живот в ЕС.
Задачи
Основните задачи на консултативната група са:да допринесе за сътрудничеството между националните органи и заинтересованите страни и да консултира Комисията относно създаването и бъдещото функциониране на Европейския орган по труда,да разглежда общи въпроси, принципни въпроси и практически проблеми, възникващи във връзка с прилагането на законодателството на ЕС в областта на трудовата мобилност и координацията на системите за социална сигурност, и тяхното отражение върху дейностите на Европейския орган по труда,  да обменя мнения и да установи най-добри практики и примери за добро сътрудничество в областта на трансграничната трудова мобилност и на координацията на системите за социална сигурност със съседните държави от Европейската асоциация за свободна търговия (ЕАСТ) с цел развиването на дейностите на Европейския орган по труда,  да набелязва начини за сътрудничество и за участие на съществуващи органи, включително децентрализирани агенции на ЕС, с цел създаването на Европейския орган по труда и гарантирането на неговото добро функциониране.  Състав
Европейската консултативна група е съставена от следните членове:по 1 представител от всяка държава от ЕС,  6 представители на социалните партньори на равнището на ЕС, които представляват поравно професионалните съюзи и организациите на работодателите,  по 1 представител от всяка агенция на ЕС в областта на заетостта и социалните въпроси:Европейска фондация за подобряване на условията на живот и труд,Европейски център за развитие на професионалното обучение,Европейска фондация за обучение, иЕвропейска агенция за безопасност и здраве при работа.  Държавите от ЕАСТ и Агенцията на Европейския съюз за сътрудничество в областта на правоприлагането могат да получат статут на наблюдатели чрез пряка покана. Комисията (ГД „Трудова заетост, социални въпроси и приобщаване“) може да покани експерти със специфични експертни познания по даден въпрос от дневния ред, които да вземат участие специално по този въпрос.
ОТКОГА СЕ ПРИЛАГА РЕШЕНИЕТО?
То се прилага от 15 март 2018 г.
ОБЩА ИНФОРМАЦИЯ
За допълнителна информация вж.:Въпроси и отговори относно Европейския орган по труда (Европейска комисия)  Комисията приема предложения за Европейски орган по труда и за достъп до социална закрила (Европейска комисия)  Европейски стълб на социалните права (Европейска комисия)  
ОСНОВЕН ДОКУМЕНТ
Решение (ЕС) 2018/402 на Комисията от 13 март 2018 година за създаване на Европейската консултативна група за Европейския орган по труда (ОВ L 72, 15.3.2018 г., стр. 20—23)
СВЪРЗАНИ ДОКУМЕНТИ
Предложение за Регламент на Европейския парламент и на Съвета за създаване на Европейски орган по труда (COM(2018) 131 final, 13.3.2018 г.)
последно актуализация 17.07.2018